Vilnius, 2022 m. rugpjūčio 29 d.

**„Lidl Lietuva“ ant logistikos centro ir dar 37 parduotuvių įrengs saulės elektrines**

**„Lidl Lietuva“ tęsia tvarumo iniciatyvas bei skelbia apie saulės elektrinių plėtrą ant prekybos tinklo parduotuvių stogų ir logistikos centro. Žaliąją energiją jau artimiausiu metu pradės generuoti net 37 naujos saulės elektrinės, o bendras tinklo įrenginių skaičius ant parduotuvių stogų perkops pusšimtį.**

„Mūsų veiklos tvarumas – vienas pagrindinių prekybos tinklo prioritetų, todėl nuolat stengiamės ne tik atrasti naujų būdų, kaip saugoti mūsų planetą, bet ir tęsiame bei plėtojame pasiteisinančias iniciatyvas. Siekiame ne tik efektyviai naudoti energiją, bet ir generuoti ją patys, todėl ant „Lidl“ Lietuvoje parduotuvių stogų įrengiamos saulės elektrinės yra puikus būdas tam – vos per dvejus metus žaliąją energiją generuojančių įrenginių tinklą praplėtėme nuo trijų saulės elektrinių iki pusšimčio“ , – sako „Lidl Lietuva“ Centrinės tarnybos vadovas Marius Kybartas.

Šiuo metu ant „Lidl“ parduotuvių stogų Lietuvoje jau veikia 14 saulės elektrinių: Vilniuje, Kaune, Klaipėdoje, Šiauliuose, Elektrėnuose ir Kaišiadoryse. Per artimiausią pusmetį saulės elektrinės bus įrengtos ant dar 37 „Lidl“ parduotuvių. Šių elektrinių galingumas svyruos nuo 110 kW iki 170 kW.

Devynios saulės elektrinės dar šiais įmonės finansiniais metais (iki 2023 m. kovo mėn.) bus arba jau yra įrengtos Vilniuje esančiose „Lidl“ parduotuvėse, septynios – Kaune, trys – Panevėžyje, po dvi – Šiauliuose ir Marijampolėje. Mažeikiuose, Kėdainiuose, Plungėje, Alytuje, Jonavoje, Tauragėje, Kretingoje, Telšiuose, Utenoje, Ukmergėje, Palangoje, Visagine, Šilutėje ir Klaipėdoje artimiausiu metu pradės veikti po vieną saulės elektrinę.

Be „Lidl“ parduotuvių, naujoji saulės elektrinė bus įrengta ir ant Kaune, Ramučiuose esančio įmonės logistikos centro – čia numatoma įrengti net 1,5 MWp galios saulės elektrinę.

**Išskirtinės technologijos ir CO2 mažinimas**

Siekiant maksimaliai išnaudoti saulės energijos potencialą, projektuojant saulės elektrines visų „Lidl“ parduotuvių Lietuvoje stogai buvo nuskenuoti panaudojant dronus. Naudojant filmuotą medžiagą, modeliavimo programoje specialistai sukūrė itin tikslų kiekvienos parduotuvės modelį, kuris leido jiems įverti aplinkui esančių statinių metamus šešėlius ir išdėlioti įrenginius efektyviausiu būdu.

Visus darbus tikrina ir prižiūri „Lidl Lietuva“ partneriai Vokietijoje įmonė „Centroplan“, kurie atsinaujinančios energijos įrenginių funkcionalumui ir saugai kelia pačius aukščiausius reikalavimus.

Saulės elektrinės taip pat ženkliai prisideda prie tvaresnės aplinkos. Skaičiuojama, kad jau anksčiau ant „Lidl“ parduotuvių stogų Lietuvoje įrengtos devynios saulės elektrinės per metus energijos gavybos emisijas turėtų sumažinti net 360 tonų CO2. Naujosios saulės elektrinės kasmet nuo išmetimo į aplinką apsaugos daugiau nei dešimtkart didesnį anglies dioksido emisijų kiekį.

**Įrengiant elektrines svarbiausia saugumas**

Anot saulės elektrines ant „Lidl“ parduotuvių stogų Lietuvoje įrengiančios įmonės „RNDV Group“ projektų vadovo Aurimo Budrio, neseniai reikalavimai saulės elektrinių įrengimui gaminantiems vartotojams buvo supaprastinti, todėl prekybos tinklo vystomo projekto apimtys išties džiugina.

„Pilnai įrengti vieną saulės elektrinę užtrunka maždaug 8 mėnesius. Mes savo ruožtu stengiamės nesulėtinti įspūdingo „Lidl Lietuva“ aplinką tausojančių sprendimų tempo ir vykdydami savo užduotis iš anksto numatome galimas rizikas tam, kad elektrinės savininkas kuo greičiau ir sklandžiau pradėtų naudotis žalia elektros energija“, – sako A. Budrys.

Ypatingas dėmesys projektuojant daugiau nei tris dešimtis ant „Lidl“ parduotuvių stogų planuojamų įrengti saulės elektrinių taip pat skirtas saugumui. Dėl to, pažymi A. Budrys, montuojant visas „Lidl“ saulės elektrines yra naudojama prilydoma įrangos ankeravimo sistema, sumažinanti parduotuvių stogui tenkančią apkrovą iki minimalios.

**Energijai tausoti – dar daugiau iniciatyvų**

„Lidl Lietuva“ Centrinės tarnybos vadovo M. Kybarto teigimu, be saulės elektrinių, prie aplinkos tausojimo prisideda naudojant atsinaujinančius energijos šaltinius prisideda ir Tauragėje įsikūrusioje parduotuvėje įrengta geoterminio šildymo sistema. Be to, nuo pat tinklo veikimo Lietuvoje pradžios, yra perkama tik iš atsinaujinančių energijos šaltinių pagaminta energija.

„Siekiant kaip įmanoma labiau sumažinti energijos vartojimą, efektyviausių energijos taupymo būdų ieškome dar pastatų projektavimo metu. „Lidl“ logistikos centras ir didžioji dauguma parduotuvių visoje Lietuvoje įvertinti BREAM ir EDGE žaliųjų pastatų sertifikatu, o prieš penkerius metus įdiegėme ir energijos naudojimo vadybos standartą ISO 50001 – ši sistema padeda mažinti energijos sąnaudas projektuojant, įgyvendinant ir prižiūrint įvairius įrenginius ir atitinkamai mažinti šiltnamio efektą sukeliančių dujų emisiją“, – sako M. Kybartas.

Pasak jo, siekiant mažinti šiltnamio efektą sukeliančių dujų emisiją, įsigyjant įrangą prioritetas irgi teikiamas energiją taupantiems įrenginiams. Nuolat stengiamasi ieškoti galimybių ir optimizuojant energijos sąnaudas, pavyzdžiui, įrengiant automatinį parduotuvių apšvietimą, išmaniai valdant oro užuolaidas, naktį specialiais roletais uždarant atvėsintų prekių lentynas ir kt.

Šiuo metu Lietuvoje iš viso veikia 64 prekybos tinklo parduotuvės 25-uose šalies miestuose – Vilniuje, Kaune, Klaipėdoje, Šiauliuose, Alytuje, Marijampolėje, Kėdainiuose, Telšiuose, Kretingoje, Mažeikiuose, Tauragėje, Jonavoje, Panevėžyje, Ukmergėje, Utenoje, Plungėje, Palangoje, Elektrėnuose, Visagine, Šilutėje, Radviliškyje, Vilkaviškyje, Druskininkuose, Rokiškyje ir Kaišiadoryse.

**Daugiau informacijos:**  
Lina Skersytė  
Korporatyvinių reikalų ir komunikacijos departamentas  
UAB „Lidl Lietuva“   
Tel. +370 5 267 3228, mob. tel. +370 680 53556  
[lina.skersyte@lidl.lt](mailto:vaiva.serpkova@lidl.lt)